Sāncenši
"Sāncenši" (angļu: Challengers) ir 2024. gada ASV romantiska sporta drāmas filma, kuras režisors ir Luka Gvadanjīno. Filmā galvenās lomas atveido Zendaja, Džošs O'Konors un Maiks Faists. Filma stāsta par zaudējumu sēriju māktu bijušo tenisa čempionu Ārtu Donaldsonu (Faists), kurš plāno atgriešanos ar savas sievas un treneres Taši Dankanas (Zendaja) palīdzību. Lai tas notiktu, viņam ir jāpieveic Patriku Cveigu (O'Konors), savu bijušo labāko draugu un bijušo Taši draugu. Filmas pirmizrāde sākotnēji tika paredzēta 2023. gada septembrī kā 80. Venēcijas kinofestivāla atklāšanas filma. Tomēr pirmizrādi atlika aktieru un scenāristu streika dēļ. Filmas "Sāncenši" pirmizrāde notika 2024. gada 26. martā Sidnejā. Latvijā filmas pirmizrāde notika 2024. gada 3. maijā. ASV filmu izplatīja Amazon MGM Studios, bet starptautiski — Warner Bros. Pictures. Filma saņēma pozitīvas kritiķu atsauksmes un nopelnīja vairāk nekā 94 miljonus ASV dolāru. Tīmekļa vietnē Rotten Tomatoes filmai ir 88% vērtējums.